SL Uradni list Evropske unije C 189/29

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 189/11

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„YORKSHIRE FORCED RHUBARB“

ES št.: UK-PDO-0005-0633-19.07.2007

ZGO ( ) ZOP ( X )

1. Ime:

„Yorkshire Forced Rhubarb“

2. Država članica ali tretja država:

Združeno kraljestvo

3. Opis kmetijskega proizvoda ali živila:

3.1 Vrsta proizvoda:

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke (1):

Dolga tanka stebla rabarbare oziroma listni peclji so rožnate do rdeče barve s trdimi rumenimi listi (za trgovine se listi običajno odstranijo). Intenzivna barva, ki variira od lososove do krvavordeče, je odvisna od vrste, trajanja rasti, uporabljene temperature in absorpcije vode. Spodnji del, kjer so listni peclji pritrjeni na koreniko, je bele barve, znotraj pa so listni peclji beli in mesnati. Okus je močan, rahlo kiselkast, s prefinjeno aromo. Kar se tiče mikrobiološke in kemične sestave, rabarbara, gojena v rastlinjaku, vsebuje oksalno kislino, kalcij v obliki kalcijevega oksalata, kalij in rastlinski estrogen. S tehničnim postopkom v temi nastane tanka površina, znotraj katere je belo meso, s čimer pride barva rabarbare „Yorkshire Forced Rhubarb“ še posebej do izraza. Kuhana rabarbara „Yorkshire Forced Rhubarb“ je zelo mehka, aroma pa bolj prefinjena in manj kisla kot pri drugih vrstah rabarbar, to pa zaradi drugačnih postopkov pridelave ter uporabe tradicionalnih lokalnih organskih gnojil, med katera spada tudi „shoddy“(volneni odpadki), ki je značilen za to območje.

Med gojenjem rabarbare „Yorkshire Forced Rhubarb“ v rastlinjak ne sme priti svetloba, saj bi drugače prišlo do fotosinteze, ki bi povzročila, da bi se vlakna odebelila in otrdila, zaradi česar bi bila rabarbara bolj kisla.

Da bi zmanjšali tveganje za to, gojitelji največkrat nabirajo stebla pri svetlobi sveč. Če se rabarbara prehitro vzgoji, izgubi okus, zato v območju, imenovanem „Rhubarb Triangle“ (rabarbarin trikotnik), prevladuje praksa, da se stebla prvič nabirajo po 6–9 tednih neprekinjene rasti.

V območju „Rhubarb Triangle“ se trenutno gojijo naslednje vrste rabarbare:

Timerley Early

Stockbridge Harbinger

Reeds Early Superb/Fenton’s Special (ista vrsta)

Prince Albert

Stockbridge Arrow

Queen Victoria

Ta seznam ni popoln in v prihodnosti se lahko začnejo gojiti še druge vrste.

3.3 Surovine:

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vsi postopki gojenja rabarbare „Yorkshire Forced Rhubarb“ se izvajajo v območju iz točke 4. To velja tudi za razmnoževanje s koreninami. Da se zmanjša tveganje za fotosintezo, ki vpliva na sestavo in okus, se rabarbara nabira ob svetlobi sveč.

3.6 Posebna pravila za rezanje, ribanje, pakiranje itd.:

—

3.7 Posebna pravila za označevanje:

V zvezi s pakiranjem ni posebnih omejitev. Upoštevajo se veljavni predpisi za označevanje živil in predpisi za trgovce na drobno. Uporablja se ime „Yorkshire Forced Rhubarb“.

4. Jedrnata opredelitev geografskega območja:

Geografsko območje proizvodnje je ob Peninskem gorovju, znotraj meja območij Leeds, Wakefield in Bradford. Območje v obliki trikotnika je že dolgo poznano pod imenom „The Rhubarb Triangle“. Točna meja geografskega območja poteka severno od Ackworth Moor Topa vzdolž A628 do Featherstona in Pontefracta ter ob A656 skozi Castleford. Nadaljuje se proti zahodu vzdolž A63 mimo Garfortha in West Garfortha ter proti severu mimo Whitkirka, Manstona in Scholesa proti A6120. V zahodni smeri ob A6120 nato zavije okoli Farsleyja ter proti jugozahodu ob A647 do A6177. Tu gre mimo Dudley Hilla ter proti jugu sledi M606. Na priključku 26 zavije južno in gre ob M62 do priključka 25, kjer v smeri A644 zavije na vzhod proti Dewsburyju, mimo Mirfielda, do A638 in nato proti Wakefieldu. Od Wakefielda poteka meja ob A638 proti jugu do Ackworth Moor Topa.

5. Povezava z geografskim območjem:

5.1 Posebnost geografskega območja:

V Yorkshiru so bili proizvajalci skoncentrirani na območju med Leedsom, Wakefieldom in Bradfordom, kjer je bila zemlja primerna za gojenje rabarbare in ki je postalo znano pod imenom „The Rhubarb Triangle“. Zaradi svoje lege v senci Peninskega gorovja je območje „Rhubarb Triangle“ kot mrzla kotlina. Ta geografska lega ima za proizvajalce neprecenljivo vrednost, saj zagotavlja popolne vremenske pogoje, ki so za rastlino izrednega pomena.

Da se lahko obdobje mirovanja rasti korenin prekine, ne da bi s tem zmanjšali kakovost ali pridelek, je potrebno veliko dežja, obdobje mirovanja pa se mora zgodaj začeti in dolgo trajati. Zemlja mora biti dovolj globoka za rast razvejanih korenin, zato jo je treba skrbno pripraviti. Velika vsebnost vlage je pomembna, vendar pa korenine lahko začnejo gniti, če je vlage preveč. Zemlja, ki ohranja vlago, je dobra iz dveh razlogov: prvič, ker spodbuja rast v fazi posaditve, in drugič, ker vzdržuje nizko temperaturo, ki je nujna za naravne potrebe rastline in pretvorbo shranjene energije. To je ključnega pomena za kakovost listnih pecljev siljene rabarbare. Če je obdobje mirovanja, ko se korenina na prostem pripravlja za siljenje, prekratko, je pridelek majhen, kakovost in okus slaba, dobiček pa ne pokrije stroškov proizvodnje.

Zaradi težke industrije na tem območju je ozračje vplivalo na to, da so deli rastlin, ki rastejo nad zemljo, jeseni predčasno odmrli. Iz lokalnih industrijskih obratov se je po zemlji raztrosila velika količina saj in pepela, visoki dimniki hiš tamkajšnjih prebivalcev pa so povzročili odlaganje žvepla v tla, kar je za rabarbaro ugodno.

Ker so gojitelji v Yorkshiru svoj pridelek lahko vedno pobrali prej kot gojitelji v drugih delih države, so slednji postopoma v celoti opustili gojenje, saj niso mogli konkurirati gojiteljem iz Yorkshira, ki so imeli tako dobre pogoje. Ti so pridobivali vedno več znanja o gojenju in rezultat tega je bil proizvod, po katerem so gojitelji rabarbare „Yorkshire Forced Rhubarb“ postali znani.

Ime „Yorkshire Forced Rhubarb“ so gojitelji od leta 1877 običajno uporabljali za prodajo proizvoda na veleprodajnih trgih. Na teh trgih so se takrat po vsej deželi običajno prodajali sveži proizvodi.

5.2 Posebnost proizvoda:

Dolga tanka stebla rabarbare oziroma listni peclji so rožnate do rdeče barve s trdimi rumenimi listi. Intenzivna barva variira od lososove do krvavordeče in je odvisna od več dejavnikov. Spodnji del, kjer so listni peclji pritrjeni na koreniko, je bele barve, znotraj pa so listni peclji beli in mesnati. Kar se tiče mikrobiološke in kemične sestave, siljena rabarbara vsebuje oksalno kislino, kalcij v obliki kalcijevega oksalata in rastlinski estrogen. S tehničnim postopkom nastane tanka površina, znotraj katere je belo meso, s čimer pride barva siljene rabarbare še posebej do izraza. Kuhana rabarbara „Yorkshire Forced Rhubarb“ je zelo mehka, aroma pa bolj prefinjena in manj kisla. Okus je povezan z drugačnimi postopki pridelave ter uporabo tradicionalnih lokalnih organskih gnojil, med katera spada tudi „shoddy“, ki je značilen za to območje.

Nove siljene korenike gojitelji pridobijo z razmnoževanjem ali delitvijo lastnih rezerv, tako nastanejo nove rastline, ki se imenujejo rabarbarini potaknjenci ali sadike. Več generacij so se v družinah podlage prenašale ali kupile od drugih gojiteljev. Nove podlage se pridobijo samo iz korenin, ki so bile ločene od matične rastline. Rabarbaro je možno vzgojiti iz semena, vendar pa zaradi navzkrižne oprašitve v tem primeru ni mogoče zagotoviti čiste in nespremenjene vrste. Čista vrsta se zagotovi samo z delitvijo korenik obstoječih rastlin, za to pa so potrebne izkušnje, da se izločijo bolne vrste in rastline, ki odstopajo od vrste. Same podlage so razdeljene na posamezne vrste, ki se gojijo na ločenih poljih.

Korenike, ki so kupljene drugje, se morajo v območju „Rhubarb Triangle“ gojiti najmanj 2–3 leta, preden se rabarbara začne siliti, saj posebna zemlja in vremenske razmere pozitivno vplivajo na rast korenik. Korenike se s polja poberejo ročno in previdno naložijo na priklopno vozilo za prevoz do rastlinjaka, kjer se silijo, vsi vozniki pa zabeležijo tovor in polje, s katerega so bile korenike tistega dne pobrane.

5.3 Vzročna zveza med geografskim območjem in posebno kakovostjo, slovesom ali drugo značilnostjo proizvoda:

Osnovna tehnika, ki se je pri gojenju rabarbare izven sezone uporabljala na začetku, je bila leta 1817 odkrita naključno v Chelsei v Londonu. Na začetku postopka so koreninam zagotovili toploto, tako da so jih pokrili z organskim gnojilom, ko so bile še v zemlji. V Yorkshiru se je postopek začel uporabljati leta 1877. Yorkshire je bil prvi kraj na svetu, kjer so bili zgrajeni posebni rastlinjaki za siljenje rabarbare. Tehniko, ki jo uporabljajo še danes, so razvili lokalni gojitelji v Yorkshiru. Izkazalo se je, da je zemlja na tem območju idealna za rast korenik, ki so bistvene za zagotovitev dovolj velikega pridelka, s čimer se pokrijejo visoki stroški proizvodnje. Konec 19. stoletja je rabarbara postala tako priljubljena, da je bilo samo v območju „Rhubarb Triangle“ več kot 200 gojiteljev te rastline.

Osnovno tehniko gojenja rabarbare izven sezone v posebnih rastlinjakih, ki so jo uporabljali na začetku, so prvič uvedli gojitelji v Yorkshiru. Izkazalo se je, da je zemlja na tem območju idealna za rast korenik, ki so bistvene za zagotovitev dovolj velikega pridelka. Konec 19. stoletja je rabarbara postala tako priljubljena, da je bilo v Veliki Britaniji več kot 200 gojiteljev te rastline. Danes so gojitelji naseljeni na območju Leedsa, Wakefielda in Bradforda, ki je postalo znano pod imenom „The Rhubarb Triangle“.

Zemlja v Yorkshiru spodbuja rast velikih in močnih korenik z velikimi očesi. Med celotnim obdobjem gojenja se voda v rastlinjak dovaja neposredno iz vodovodnega omrežja. Vrste, ki se pridelujejo in gojijo za to zemljo in v njej na tem geografskem območju, skupaj z ostalimi dejavniki, ki k temu pripomorejo, zagotavljajo kakovost, okus in barvo tradicionalno gojene rabarbare „Yorkshire Forced Rhubarb“. Zemlja in podnebje na tem območju sta idealna za rast korenik, ki so bistvene za to gojenje izven sezone.

Sklic na objavo specifikacije:

http://defraweb/foodrin/foodname/pfn/products/index.htm